作者:劉希夷
標題:春女行
內容:春女顏如玉，怨歌陽春曲。巫山春樹紅，沅湘春草綠。自憐妖豔姿，妝成獨見時。愁心伴楊柳，春盡亂如絲。目極千餘裡，悠悠春江水。頻想玉關人，愁臥金閨裡。尚言春花落，不知秋風起。嬌愛猶未終，悲涼從此始。憶昔楚王宮，玉樓妝粉紅。纖腰弄明月，長袖舞春風。容華委西山，光陰不可還。桑林變東海，富貴今何在。寄言桃李容，胡為閨閣重。但看楚王墓，唯有數株松。